*****

ΚΑΝΟΝΙΣΜΟΣ (ΕΟΚ) αριθ. 2237/85 ΤΗΣ ΕΠΙΤΡΟΠΗΣ

της 30ής Ιουλίου 1985

σχετικά με τις λεπτομέρειες εφαρμογής του καθεστώτος ελάχιστης τιμής κατά την εισαγωγή για τις σταφίδες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 746/85 (2), και ιδίως το άρθρο 4α παράγραφος 7,

τον κανονισμό (ΕΟΚ) αριθ. 129 του Συμβουλίου περί της αξίας της λογιστικής μονάδας και των τιμών συναλλάγματος που εφαμόζονται για τους σκοπούς της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 2543/73 (4), και ιδίως το άρθρο 3,

Εκτιμώντας:

ότι το άρθρο 4α του κανονισμού (ΕΟΚ) αριθ. 516/77 προβλέπει την εφαρμογή μιας ελάχιστης τιμής κατά την εισαγωγή σταφίδων· ότι ο κανονισμός (ΕΟΚ) αριθ. 2089/85 του Συμβουλίου (5), καθορίζει γενικούς κανόνες, όσον αφορά την εφαρμογή του καθεστώτος ελαχίστων τιμών κατά την εισαγωγή για τις σταφίδες·

ότι τα στοιχεία, από τα οποία συνίσταται η τιμή εισαγωγής και η διαδικασία για τη μετατροπή της στο νόμισμα του κράτους μέλους εισαγωγής, πρέπει να καθοριστούν· ότι, για να αποφευχθεί η μη καταβολή της ελάχιστης τιμής κατά την εισαγωγή, πρέπει να γίνονται δεκτά σαν αποδεικτικά στοιχεία μόνο τα τιμολόγια που εκδίδονται στη χώρα καταγωγής των σταφίδων·

ότι ο νομισματικός συντελεστής μετατροπής που αναφέρεται στο άρθρο 1 παράγραφος 1 του κανονισμού (ΕΟΚ) αριθ. 2089/85, αποτελεί στοιχείο της ελάχιστης τιμής εισαγωγής και θα πρέπει να καθορίζεται πριν από την έναρξη του έτους εμπορίας· ότι στις περιπτώσεις κατά τις οποίες η συναλλαγματική ισοτιμία ενός νομίσματος αλλάζει, κατά τη διάρκεια της περιόδου εμπορίας, είναι δυνατόν να καταστεί αναγκαία η όσο το δυνατόν ταχύτερη τροποποίηση του συντελεστή μετατροπής ή ο καθορισμός νέων συντελεστών· ότι πρέπει να εξουσιοδοτηθεί η Επιτροπή να καθορίσει τους συντελεστές αυτούς· ότι ο συντελεστής θα πρέπει να καθορίζεται όταν η πραγματική νομισματική διαφορά που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 974/71 του Συμβουλίου της 12ης Μαΐου 1971 περί ορισμένων μέτρων συγκυριακής πολιτικής που πρέπει να ληφθούν στο γεωργικό τομέα σα συνέπεια της προσωρινής διεύρυνσης των περιθωρίων στο γεωργικό τομέα σαν συνέπεια της προσωρινής διεύρυνσης των περιθωρίων διακύμανσης των νομισμάτων ορισμένων κρατών μελών (6), όπως τροποποιήθηκε τελευταία από τον κανονισμό (ΕΟΚ) αριθ. 855/84 (7), είναι ίση ή μεγαλύτερη από 2,5 εκατοστιαίες μονάδες ·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η ελάχιστη τιμή εισαγωγής γίνεται σεβαστή όταν η τιμή εισαγωγής εκφραζόμενη στο νόμισμα του κράτους μέλους εισαγωγής ανέρχεται τουλάχιστον, στην ελάχιστη τιμή εισαγωγής η οποία ισχύει την ημέρα κατά την οποία δίνεται η έγκριση να τεθούν τα εμπορεύματα σε ελεύθερη κυκλοφορία.

2. Η τιμή εισαγωγής συνίσταται από τα ακόλουθα στοιχεία:

α) την τιμή fob στη χώρα καταγωγής· και

β) τα έξοδα μεταφοράς και ασφάλισης ως το σημείο εισόδου στο τελωνειακό έδαφος της Κοινότητας.

3. Στην παράγραφο 2 η «τιμή fob» είναι η τιμή που έχει καταβληθεί ή πρόκειται να καταβληθεί για την ποσότητα των προϊόντων που περιέχονται σε ένα φορτίο, συμπεριλαμβανομένης της δαπάνης για την τοποθέτηση του φορτίου σε μεταφορικό μέσο στο χώρο φόρτωσης του πλοίου, στη χώρα καταγωγής, καθώς και άλλες δαπάνες που δημιουργούνται στην εν λόγω χώρα. Η τιμή fob δεν περιλαμβάνει το κόστος τυχόν υπηρεσιών που ενδέχεται να δημιουργήσει ο πωλητής αφ' ότου τα προϊόντα τοποθετηθούν στο μεταφορικό μέσο.

4. Η τιμή καταβάλλεται στον πωλητή το αργότερο εντός τριμήνου, από την ημέρα που οι τελωνειακές αρχές δίνουν έγκριση να τεθούν τα εμπορεύματα σε ελεύθερη κυκλοφορία.

5. Εφόσον τα στοιχεία που αναφέρονται στην παράγραφο 2 εκφράζονται σε διαφορετικό νόμισμα από εκείνο του κράτους μέλους εισαγωγής, οι διατάξεις που αφορούν την εκτίμηση της αξίας των εμπορευμάτων για τελωνειακούς σκοπούς, εφαρμόζονται κατά τη μετατροπή του εν λόγω νομίσματος στο νόμισμα του κράτους μέλους εισαγωγής.

Άρθρο 2

1. Κατά την τήρηση των τελωνειακών διατυπώσεων εισαγωγής, για τη θέση σε ελεύθερη κυκλοφορία, οι τελωνειακές αρχές συγκρίνουν την τιμή εισαγωγής κάθε φορτίου με την ελάχιστη τιμή εισαγωγής.

2. Η τιμή εισαγωγής δηλώνεται, κατά την είσοδο των εμπορευμάτων για τη θέση σε ελεύθερη κυκλοφορία και κατά την είσοδο αυτή τα εμπορεύματα συνοδεύονται από όλα τα έγγραφα που είναι απαραίτητα για την εξακρίβωση της τιμής.

3. Σε περίπτωση που:

α) το τιμολόγιο το οποίο υποβάλλεται στις τελωνειακές αρχές δεν έχει εκδοθεί από τον εξαγωγέα στη χώρα καταγωγής των προϊόντων· ή

β) οι αρχές δεν έχουν βεβαιωθεί ότι η τιμή που δηλώνεται κατά την είσοδο των εμπορευμάτων αντιπροσωπεύει την πραγματική τιμή εισαγωγής· ή

γ) η πληρωμή δεν έχει πραγματοποιηθεί μέσα στα χρονικά όρια που καθορίζονται στο άρθρο 1 παράγραφος 4,

οι αρμόδιες αρχές λαμβάνουν τα απαιτούμενα μέτρα για τον προσδιορισμό της τιμής αυτής, ιδίως σε συνάρτηση με την τιμή μεταπώλησης που εφαρμόζει ο εισαγωγέας.

Άρθρο 3

Ο εισαγωγέας διατηρεί απόδειξη ότι πλήρωσε τον πωλητή. Η απόδειξη αυτή καθώς και όλα τα εμπορικά έγγραφα, ιδίως τιμολόγια, συμβάσεις και αλληλογραφία, τα οποία αφορούν την αγορά και την πώληση των προϊόντων είναι διαθέσιμα, επί τρία έτη, για έλεγχο από τις τελωνειακές αρχές.

Άρθρο 4

1. Σε περιπτώσεις που για το νόμισμα ενός κράτους μέλους του οποίου η πραγματική νομισματική διαφορά, όπως αναφέρεται στο άρθρο 2 παράγραφος 2 του κανονισμού (ΕΟΚ) αριθ. 974/71, είναι ίση ή μεγαλύτερη από 2, 5 εκατοστιαίες μονάδες, η Επιτροπή καθορίζει νομισματικό συντελεστή που αντιστοιχεί στην πραγματική νομισματική διαφορά.

Εντούτοις, αν κατά τη διάρκεια της περιόδου εμπορίας, η πραγματική νομισματική διαφορά είναι κατώτερη από 2,5 μονάδες, σε σχέση που είχε καθορισθεί προηγούμενως, εξακολουθεί να εφαρμόζεται ο τελωνειακός αυτός συντελεστής.

Η πραγματική νομισματική διαφορά που πρέπει να λαμβάνεται υπόψη για τα νομίσματα που αναφέρονται στο άρθρο 2 παράγραφος 2 στοιχείο β) του κανονισμού (ΕΟΚ) αριθ. 974/71, είναι εκείνη που καθορίστηκε κατά την περιόδο από Τετάρτη μέχρι Τρίτη, μετά την περίοδο που προηγείται αμέσως του καθορισμού του νομισματικού συντελεστή.

2. Ο συντελεστής που αναφέρεται στην παράγραφο 1 καθορίζεται πριν από την έναρξη της περιόδου εμπορίας και κατά συνέπεια την πρώτη Δευτέρα των μηνών: Νοεμβρίου, Ιανουαρίου, Μαρτίου, Μαΐου και Ιουλίου.

Άρθρο 5

Ο παρών κανονισμός αρχίζει να ισχύει την 1η Σεπτεμβρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουλίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 81 της 23. 3. 1985, σ. 10.

(3) ΕΕ αριθ. L 106 της 30. 10. 1962, σ. 2553/62.

(4) ΕΕ αριθ. L 263 της 19. 9. 1973, σ. 1.

(5) ΕΕ αριθ. L 197 της 27. 7. 1985, σ. 10.

(6) ΕΕ αριθ. L 106 της 12. 5. 1971, σ. 1.

(7) ΕΕ αριθ. L 90 της 1. 4. 1984, σ. 1.